അടുത്തിടെ നിരന്തരം വിമർശനങ്ങൾക്ക് വിധേയനായിക്കൊണ്ടിരിക്കുകയാണ് ഇന്ത്യൻ ക്യാപ്റ്റൻ വിരാട് കോലി . മിച്ചൽ ജോൺസൺ ഉൾപ്പെടെയുള്ള ഓസീസിന്റെ മുൻ താരങ്ങൾ കോലിക്കെതിരെ തിരിഞ്ഞിരുന്നു . ഓസീസ് ക്യാപ്റ്റൻ ടിം പെയ്നുമായി കോലി കോർത്തതൊന്നും അത്ര പെട്ടന്നൊന്നും ഓസീസ് താരങ്ങളുടെയോ ആരാധകരുടെയോ മനസിൽ നിന്ന് മായില്ല . എന്നാൽ കോലിക്ക് പ്രശംസക്കൊണ്ട് മൂടിയിരിക്കുകയാണ് ഓസീസ് പേസർ മിച്ചൽ സ്റ്റാർക്ക് . കോലി ഒന്നാന്തരം ക്യാപ്റ്റനാണെന്നാണ് മിച്ചൽ സ്റ്റാർക്കിന്റെ അഭിപ്രായം . സ്റ്റാർക്ക് തുടർന്നു . . . ഇന്ത്യൻ പ്രീമിയർ ലീഗിൽ റോയൽ ചലഞ്ചേഴ്സ് ബാംഗ്ലൂരിന് വേണ്ടി കോലിയുടെ കീഴിൽ കളിക്കാൻ എനിക്ക് കഴിഞ്ഞിട്ടുണ്ട് . അദ്ദേഹം ഒന്നാന്തരം ക്യാപ്റ്റനാണ് . തീർച്ചയായും മികച്ച ബാറ്റ്സ്മാനും . ഈ പരമ്പരയിൽ എങ്ങനെ കളിക്കണമെന്നുള്ളത് അവര് തീരുമാനിക്കേണ്ടതാണെന്നും സ്റ്റാർക്ക് കൂട്ടിച്ചേർത്തു . 2014ലാണ് സ്റ്റാർക്ക് ബാംഗ്ലൂരിലെത്തുന്നത് . ടീമിന്റെ പ്രധാന താരമായിരുന്നു സ്റ്റാർക്ക് . എന്നാൽ കഴിഞ്ഞ സീസണിൽ കൊൽക്കത്ത നൈറ്റ് റൈഡേഴ്സിലേക്ക് മാറിയ സ്റ്റാർക്കിന് പരിക്ക് കാരണം കളിക്കാൻ കഴിഞ്ഞിരുന്നില്ല .